**Facundo Díaz Troncoso,** (Montevideo, 1993ko otsailaren 15a) **Facu Díaz** modura ezaguna, jatorri uruguaitarreko aurkezle eta komikoa da. Bere burua komunistatzat jotzen du eta Espainiako Alderdi Komunistako kidea da.

Bizitza
-------

Díaz bateria jotzen Berri Txarraken kontzertuan
Facu Díaz Montevideon, Uruguaien, jaio zen 1993ko otsailaren 15ean. 8 urte zituenean Blanesera, Gironara joan zen bizitzera. 14 urte zituenean bateria jotzen ikasi zuen. Bere anaiaren musika taldean jotzen hasi zen eta 17 urte zituenean urtebeteko bira egin zuen Eugenio Ortiz, *Extremoduroko* gitarra-jole ohiaren talde berriarekin. Zaletasun hau gaur egun arte mantendu du; honen adibide dira *La Raíz* taldearekin batera kontzertu batzuk jo zituen aldia edo Berri Txarrakek Kobetamendin eskeini zuen makrokontzertuan Toni Mejiasekin batera eginiko kolaborazioa. 

13 urte zituenean Espainiako Alderdi Komunistan afiliatzeko interesa erakutsi zuen, baina adin txikiegikoa zenez ez zioten utzi afiliatzen. Hurrengo urtean, 14 urte beterik zituela, itzuli eta Espainiako Alderdi Komunistan afiliatzea lortu zuen. Txisteak egiterako orduan asko jokatzen du honekin, umore oso politikoa eginaz.

Ibilbide profesionala
---------------------

Facu oso gaztea zelarik Twitterreko erabiltzaile modura eman zituen bere lehen urratsak komediaren munduan. Garai honetan *Antena 3* kateko saio batek Ipar Koreako herriari agur bat eskeintzea lortu zuen. 2012an *El País* egunkariarekin liskar handia izan zuen Facuk Twitter bidez egunkariaren aurkako protesta modura zabaldu zuen irudi faltsu batek izan zuen hedapenagatik.

Twitterren eginiko guztia Pablo Iglesias, *La Tuerka* saioko aurkezle eta zuzendariari deigarri egin zitzaion.  Hori dela eta 2013ko abenduan *La Tuerka* saioko control de redes sekzioan telefonoz parte hartu zuen. Hortik aurrera hainbat agerraldi egin zituen *La Tuerka*n, telefonoz parte hartzetik bideoan agertzera pasaz. 2014tik aurrera La Tuerka News saioko aurkezle izatera pasa zen Miguel Maldonado eta Héctor Juanateyrekin batera.

2014ean  polemika piztu zen *La Tuerka* saioan eginiko "*El PP se disuelve*" (euskaraz Alderdi Popularra disolbatu egiten da) *sketch*a plazaratu zenean. *Sketch* hori medio 2015ean Espainiako Auzitegi Nazionalak Facu Díaz inputatu zuen terrorismoaren biktimen ohorearen aurkako delitu batengatik. Azkenean kasua artxibatu egin zen.

Facu Díaz
2016an Miguel Maldonadorekin batera bere proiektu berria plazaratu zuen, *late night* estiloko *No Te Metas En Política* saioa. Saio hau zuzenean egiten zen Madrilgo *El Teatro del Barrio*tik eta *Público TV*k ematen zuen. 2017an Miguel eta Facu *La Sexta* kateko *Al Rojo Vivo* saioan kolaboratzen hasi ziren beraien proiektuaren izen berbera zuen sekzio batekin, *No Te Metas En Política*. *No Te Metas En Política* irratian ere izan zen *Radio 3* kate publikoko *Hoy empieza todo* saioan. Herriz herri ere ibili ziren zuzeneko emanaldiak egiten. *No Te Metas En Política* 2019. urtean amaitu zen, 3 denboraldi egin ondoren.

2018an #0 katean *Andreu Buenafuente* komikoak gidatzen duen *Late Motiv* saioan kolaboratzen hasi zen.

2020. urtean COVID-19ak sorturiko testuinguruaren eraginez *NTMEP* podcasta jarri zuen martxan Miguel Maldonadorekin batera eta goizero *Buenos días in the Morning* bi ordu eta erdiko Twitch-eko bakarkako zuzenekoa egiten hasi zen.

Polemika
--------

### *El País* egunkariaren berri faltsua

2012ko azaroaren 20an Facuk txio bat argitaratu zuen bere Twitterreko kontuan, berak zioenez *El País* egunkariak igo ostean ezabaturiko berri baten argazkiarekin. Berri horretan Juan Carlos I.aren osasun arazoen inguruan hitz egiten zen.  Argazkia igo eta gutxira Facuk faltsua zela eta protesta modura egin zuela adierazi zuen, *El País* egunkariak 129 langile kaleratu behar bai zituen. Hala ere, argazkia azkar hedatu zen sareetan eta *trending topic* izatea lortu zuen. Egunkariak gertaturikoa publikoki azaldu behar izan zuen eta Díazen aurka akzio legalak hartuko zituela iragarri zuen.

### Terrorismoaren biktimek jarritako salaketa

2014ko urriaren 29an *La Tuerka* saioan "*El PP se disuelve*" (Alderdi Popularra disolbatu egiten da) *sketch*a plazaratu zuten, non Díazek ETAk egiten zituen estiloko komunikatu bat parodiatuz Alderdi Popularraren desegitea aditzera ematen zuen. Alderdi Popularrak eta Ortega Larak gogor kritikatu zuten *sketch*a, bide batez *Podemos*eko buru zen Pablo Iglesias ere kritikatuz. Díazek bere burua defendatu zuen kritika hoien izaera politikoa azpimarratuz.

2015eko urtarrilaren 9an *Dignidad y Justicia*k jarritako salaketa baten ondorioz Espainiako Auzitegi Nazionalak Díaz inputatu zuen ustezko terrorismoaren biktimen ohorearen aurkako delitu batengatik. Urtarrilaren 15ean Facuk 5 minutuz deklaratu zuen epailearen aurrean eta  ondoren Javier Gómez Bermúdez epaileak kasua artxibatzea erabaki zuen.

Erreferentziak
--------------

1. ↑  "Quién es el comediante uruguayo que está triunfando en Madrid" **(Gaztelaniaz)**
2. 1 2 3 4  "Otra Vuelta de Tuerka - Pablo Iglesias con Facu Díaz y Miguel Maldonado" **(Gaztelaniaz)**
3. ↑  "El ‘sketch’ del PP solo me hizo gracia cuando fue el juez quien le dio al ‘play" **(Gaztelaniaz)**
4. ↑  "En el futuro me gustaría tener algún proyecto musical que me motive" **(Gaztelaniaz)**
5. ↑  "Berri Txarrak Lagun Artean - "Betiko leloaren betiko leloa" - Facu eta Toni - Kobetamendi"
6. 1 2  "El País amenaza con acciones legales al tuitero del bulo Real" (Gazteleraz)
7. ↑  "Al Rojo Vivo ficha a Facu Díaz y Miguel Maldonado, de 'No te metas en política'" **(Gaztelaniaz)**
8. ↑  "En Radio 3... - No te metas en política - 29/09/18 - RTVE.es" (Gazteleraz)
9. ↑  "Facu y  Maldonado dicen adiós a No Te Metas En Política tras casi tres años de show" **(Gaztelaniaz)**
10. ↑  "El gran petardazo de Facu Díaz: Casado, Aznar o Tertsch le ningunean pero Buenafuente y ‘Público Today’ jalean su «debut a lo grande»" **(Gaztelaniaz)**
11. ↑  "NTMEP 1X01: No Te Mueras En Palencia" **(Gaztelaniaz)**
12. ↑    *facudiazt - Twitch.*  (Noiz kontsultatua: 2022-02-28).
13. ↑  "*Decir que me mofo de las víctimas es una sandez para utilizarla políticamente"* **(Gaztelaniaz)**
14. ↑  «Gómez Bermúdez archiva la causa contra Facu Díaz al entender que no humilló a las víctimas». **(Gaztelaniaz)**

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q20014557
* Commonscat Multimedia: Facu Díaz

---

 |

* Wd Datuak: Q20014557
* Commonscat Multimedia: Facu Díaz